শক্তিচরণের খাতায় একটি কবিতা দেখে স্কুলের মাস্টারমশাই সাবধানবাণী লিখে দিয়েছিলেন: ‘‘লেখাপড়া সারা হবে ফেল হবে যে সদ্য/ শক্তিচরণ করি যে বারণ এখনি লিখনা পদ্য।’’ শক্তিচরণ ওরফে শক্তি চট্টোপাধ্যায়কে যে সর্বনাশের ভয় দেখিয়েছিলেন গুরুমশাই, তা-ই কালে-কালে সর্বলাভ হয়ে দেখা দিল, শক্তির কলম থেকে বেরিয়ে এল হাজার হাজার পদ্য। ১৯৩৩-এ জন্মানো শক্তির গ্রামের বাড়িতে তাঁর হাতেখড়ি দিয়েছিলেন পণ্ডিতমশাই হাবু পুরোহিত, ১৯৩৮ সালে। এ বছর সেই হাতেখড়ি-র আশি বছর পালন করছে ‘সেতু’ সাংস্কৃতিক সংস্থা। ২৩ অগস্ট, বাংলা আকাদেমিতে বিকেল ৫টা ৪৫-এ। সভাপতি সুশীল সাহা, বিশেষ অতিথি শক্তি-পত্নী মীনাক্ষী চট্টোপাধ্যায় ও শক্তি-কন্যা তিতি রায়। শক্তি চট্টোপাধ্যায় স্মারক সম্মান পাবেন প্রদীপ ঘোষ, আর স্মারক বক্তৃতা দেবেন সৌমিত্র মিত্র। কবিতা ও নাট্যপাঠে বিজয়লক্ষ্মী বর্মন, রত্না মিত্র, কাজল সুর প্রমুখ।